钦定古今图书集成/明伦汇编/闺媛典/第071卷 > 陈应阶媳彭氏
## 钦定古今图书集成/明伦汇编/闺媛典/第071卷 > 陈应阶媳彭氏

按《徐州志》：“彭氏，彭万程女，许配征聘太学生陈应阶
季子子沅。氏少孤，而育于陈，及沅为诸生，始合巹，氏
贤而宜家为妇。三岁翁疾，沅亦病，氏奉汤药，周旋上
下无或失，阅六载如一日，形容枯槁，骨立珊珊。甲午
春，沅病笃，氏约与从，退而理妆，自著殓服。沅殁，目不
瞑，氏祝曰：‘君其须我’。”目遂瞑。既殓，乃辞姑曰：“媳不克
终妇道，慎勿为念。”已而散其笥中物，告伯嫂诸姊以
及婢仆，惟善事翁姑是嘱。复与其胞兄诀，家人犹守
之。越夕，乘须臾间投缳死。观者莫不流涕。